b'\n_START_ARTICLE_\nNjiva (klub)\n_START_PARAGRAPH_\nNjiva je bil akademski \xc5\xa1tudentski klub ljubljanske univerze._NEWLINE_Njiva je bila slovenski agrarni klub \xc5\xa1tudentov ljubljanske univerze med obema svetovnima vojnama. Leta 1923 ga je ustanovila skupina \xc5\xa1tudentov po vzoru na takratno slovansko gibanje na \xc4\x8ce\xc5\xa1kem. Delo kluba je bilo usmerjeno na ustanavljanje Dru\xc5\xa1tva kmetskih fantov in deklet, ki se je pozneje razvilo v pomembno mladinsko gibanje. Po uvedbi \xc5\xa1estojanuarske diktature 1929 je dejavnost Njive zamrla. Leta 1931 so jo obnovili komunisti in drugi napredno usmerjeni \xc5\xa1tudentje kme\xc4\x8dkega rodu, ki so se lotili preu\xc4\x8devanja kme\xc4\x8dkih vpra\xc5\xa1anj in boja za pravice kmetov. Njeni \xc4\x8dlani so bili dejavni na univerzi in tudi v ljudskofrontnem gibanju. Znotraj organizacije so obstajale tri idejne struje: komunisti, agrarci in kr\xc5\xa1\xc4\x8danski socialisti. Razli\xc4\x8dni pogledi do kme\xc4\x8dkega vpra\xc5\xa1anja in kriti\xc4\x8dna stali\xc5\xa1\xc4\x8da njenih \xc4\x8dlanov do dogajanj v Sovjetski zvezi so proti koncu 1936 pripeljala do spora s komunisti\xc4\x8dnim vodstvom na univerzi. Njivo so razglasili za trockisti\xc4\x8dno (trockizem je nazor komunisti\xc4\x8dne teorije imenovan po L. Trockiju, najvidnej\xc5\xa1e \xc4\x8dlane, Jo\xc5\xbeeta Keren\xc4\x8di\xc4\x8da-Jankota (ustreljen 1941 in razgla\xc5\xa1en za narodnega heroja) in \xc5\xa1e tri njegove tovari\xc5\xa1e pa izklju\xc4\x8dili iz \xc4\x8dlanstva Komunisti\xc4\x8dne partije Jugoslavije. V splo\xc5\xa1ni ofenzivi jugoslovanske oblasti proti naprednim klubom je policija 30. oktobra 1937 Njivo razpustila.'